Poštovani roditelji,

nastavno na Upute za sprječavanje i suzbijanje epidemije COVID 19 za ustanove ranog i predškolskog odgoja i obrazovanja Hrvatskog zavoda za javno zdravstvo i Preporuke za organizaciju rada u razrednoj nastavi i upute za vrednovanje i ocjenjivanje u mješovitom modelu nastave Ministarstva znanosti i obrazovanja, provodimo pripreme za organizaciju rada.

Ovim putem vas molimo da se upoznate s navedenom uputom i preporukom koje su dostupne i na našim službenim internetskim stranicama, a osobito jer se veliki dio odnosi i na roditelje/skrbnike djece.

Između ostaloga, preporuka je ostanak kod kuće sve djece za koju se to može osigurati, s obzirom da broj djece u školi može biti takav da se mjere fizičkog razmaka neće moći poštovati.

Naime, u uputama je naznačeno kako uz sve preventivne mjere koje će se svakodnevno poduzimati, boravak u vrtićima i školama potencijalno može predstavljati veći rizik za zarazu djece s COVID-19 nego je to obiteljski dom, posebno ako su ukućani uključeni u takav tip dnevnih obaveza da mogu dosljedno izbjegavati situacije povećanog rizika za zarazu COVID-19.

Uz to, molimo da posebno obratite pozornost na dio koji se odnosi na:

* Djeca s kroničnim bolestima ili u doticaju s kroničnim bolesnicima.

Preporučuje se ostanak kod kuće djece s kroničnim bolestima (respiratornim, kardiovaskularnim, dijabetesom, malignim bolestima, imunodeficijencijama, djece s većim tjelesnim/motoričkim oštećenjima) kao i djece čiji roditelji/skrbnici ili ukućani imaju jednu od navedenih bolesti.

* Bolesna djeca. Djeca koja imaju povišenu tjelesnu temperaturu, respiratorne simptome poput kašlja i kratkog daha ili koji su pod rizikom da su mogli biti u kontaktu s osobama pozitivnim na COVID-19 (primjerice u kućanstvu ili u ustanovi) ili su pod sumnjom da bi mogli biti zaražena s COVID-19 ostaju kod kuće te ih roditelji/skrbnici ne smiju dovoditi u ustanove.

Činjenice iz prethodne dvije rečenice, kao i činjenicu da se radi o djetetu s oba zaposlena roditelja te ne postoji druga mogućnost zbrinjavanja djece, kao i to da je roditelj upoznat s ovim uputama u cjelini, roditelj potvrđuje pisanom izjavom ravnatelju ustanove prije uključivanja djeteta u ustanovu. (Izjava će biti naknadno objavljena na web stranici Škole i dostavljena roditeljima uobičajenim komunikacijskim kanalom).

Obzirom da Škola trenutno provodi planiranje i pripremu zadanih uvjeta za rad, potrebna nam je informacija o broju djece koja će se nakon 11. svibnja vratiti u školu.

Molimo Vas da razmislite o svojim mogućnostima zbrinjavanja djeteta, te će vas učitelj/ica vezano za povratak vašeg djeteta u školu kontaktirati u ponedjeljak, 4. svibnja 2020. god. putem maila ili telefonskim putem.

Za sve nejasnoće obratite se učiteljima, stručnim suradnicima ili ravnateljici.

S poštovanjem,

ravnateljica